  Виталий Пронин Удмуртиысь Социальной страхованиея фондысь туэ нырысетӥ квартал понна 1 но ӝыны аресозь нылпиенызы пукисьёслы кошкиз 279 миллион 762 сюрс 400 манет. Со 20 сюрслэсь трос муртлы чакламын. Жаляса пусъёно: келям уксё туала арын ӵемысь кугӟа ужсётӥсьёс но бухгалтеръёс кие. Ӟечбуресь, «удмурт дуннеос»!Мон ужасько «Оркино» СПК-ын. Но кылем арын июнь толэзе потӥ декрет отпуске. Нылпие вордӥськиз августэ. Озьы ке но декретной уксёме возьмано луиз сентябрь пумозь. Сое но бухгалтермы ньыль толэзь ӵоже сётыны выриз. Неужто вуэм уксёез сокема ӝегатыны, эшшо ке олокӧня люкетлы юдылыны яра? Со колхозлэн коньдонэз ӧвӧл ук - бюджетысь лыктэ.Ярам, со гинэ ке луысал. Нылпи вордӥськем понна огпол сётӥськись пособиез но декабре гинэ басьтӥ ай. Малы сокема ӝегатӥськоды шуыса юаны ӵемысь пыралляй бухгалтерие. Весь палэнскыны муг шедьтылӥзы: я ужасьмы отпускын, я документъёстэ ӧм келялэ на, я уксёмы али сётыны ӧвӧл.Уката вӧсь мукетыз. Нылпиен пукеме понна лыктӥсь пособилэсь одӥг копейказэ но туннэ ке но ӧй басьты на. Коньдон ӧвӧл, шуо бухгалтериын. Октябрь толэзь понна гинэ али, пе, колхозникъёслы уждун тыриськомы ай. Озьыен, ку адӟыны кулэ мон со коньдонэз? Кызьы улыны кулэ таӵе югдурын? Маин пиналэз сюдоно-дӥсяно?Г. Яковлева. Алнаш ёросысь Ӧркагурт. Нимысьтыз закон уте 1 но ӝыны аресозь нылпиенызы пукисьёсты. Предприятиосты, огазеяськонъёсты, хозяйствоосты одно ик косо ужасьёссэс страховать карыны. Ӵапак таин валче нылпиен пукисьёслы пособие тыриське ужан интыысьтызы бухгалтерия пыр. Уксё вуэм но сое дыраз, тырмыт люкон понна кыл кутэ ужсётӥсь.Удмуртиысь Ужъя кун инспекциысь правовой ужпумъёсъя ёзэн кивалтӥсь Сергей Андреев ивортэмъя, сыӵе пособие ӵемысь кузёосыз кие уг вуы я кемалы ӝега. Со пумысен толэзьлы быдэ куинь-ньыль мурт вазиське инспекцие. Ужсётӥсез зуркатон борды басьтӥськиськомы ик - штраф лякиськомы. Тыриськонлэн быдӟалаез 1-сен 5 сюрс манетозь. Юридической ымныръёслы - 30-ысен 50 сюрс манетозь. Куалекто ик, лэся, кивалтӥсьёс - пособие тырыны уксё ӝог шедьто. Но куд-огез, штраф тырыса, буйга но выльысь мурт уксёез аслаз кисыяз бергатыны кутске.Пособие уг тыро я сое ӝегато шуыса, ӵемысь вазисько Удмуртиысь Социальной страхованиея фондэ но. Отысь калыкен ужанъя ёзэн кивалтӥсь Мария Шишкина шуэ:- Жаляса верано, соцстрахлэн правоез ӧвӧл ужсётӥсьлэсь кылзэ юаны, сое кужмысь пособие тырытыны. Асьме киын ми уксёез ӝегатыса ум возиське. Бухгалтеръёс милемлы ысто ке кулэ документъёсты, ми дас нунал куспын соосты эскериськомы но соку ик коньдон келяськомы. Ужсётӥсь тырыны кулэ сое уждун сётъян нуналэ. Ӝегатэ ке, пени мынэ. Пенилэн быдӟалаез потэ Россиысь Центральной Банклэн рефинансированиея ставкаез бордысь - солэн лыдпусэзлэсь 1 куинь сюмос люкетэзлэсь пичи луыны кулэ ӧвӧл.Вераны луоз созэ но: толэзьлы быдэ вуись пичиез пособие 2 сюрс 600 манетлэсь ортче. Со сётӥське нырысетӥ пинал понна. Кыкетӥ пинал понна тыриськись пичиез пособие 5 сюрс 300 манетлэсь ятыр. Ужась калыклэн пособиез потэ уждунысьтыз - 40 процентэз.Алнаш ёросысь Ӧрка-гуртысь вуэм гожтэт пумысен верано ке, сое рос-прос эскероно на. «Оркино» СПК вытъёссэ но страховой тыриськонъёссэ келя Можгаысь ёзэтамы. Соосын герӟаське. Оло нош хозяйство воксё но тыриськонъёссэ соцстрахе дыраз уг ысъя. Соку валамон ни: пособие сётыны соцстрахлэн луонлыкез ӧвӧл, - йылпумъя М. Шишкина.  Герӟаським Соцстрахлэн Можга ёзысьтыз кивалтӥсьлэсь ужъёссэ быдэсъясь муртэн, валтӥсь бухгалтерен Ирина Мышкинаен.- «Оркино» СПК вылэ туж ик ӝожтӥськон мугъёс ӧвӧл, - пусйиз кышномурт. - Документъёссэс учконо ке, отын ужа 55 адями. Соослэн уждунысьтызы 13 процентсэ выт чот келяло ми доры. Ӵапак со уксё люкаське нимысьтыз фондэ. Кин ке висьыны усе ке, шудтэм учыре шеде ке, ӵапак со фондысь оглюкетсэ келяськомы СПК-ысь бухгалтерлы. Туэ понна Ӧркагуртэ ыстӥмы 79 сюрс манет. Отчы ик пыриз нылпизэс утьыса пукисьёслы пособие но. Ми доры вуись документъёсъя сыӵеос али СПК-ын 3.Законэз учконо ке, кышномуртъёслы, нылпизылы 1 арес но ӝыны тырмытозь, толэзьлы быдэ пособие вуыны кулэ. Бухгалтериын сое тырыны кулэ, ужась калыклы уждун люкылыкузы - 15 числоысен 30 числоозь котькуд толэзе. Огпол сётӥськись пособиез но, декретноез но СПК-ын люкыны нокызьы уг быгато вал. Ми сое быдэс келяськомы уго. Быдэс ик сое кузёезлы но сётыны кулэ вал. Люко бере, озьыен, бухгалтериын маке лушкем даурто.Со сяна, уксёен ӝеганъёс медаз луэ шуыса, ӟеч бухгалтеръёс толэзьлы быдэ милемлы отчёт келяло. Ӧркагуртъёс - кварталлы огпол. Толэзьлы быдэ бызьылыны-сюлмаськыны дырзы ӧвӧл, шӧдске. Но ӵапак со отчётсыя ми уксё ыстӥськомы. Дас нунал эскериськомы, документъёссы пӧямын ӧвӧл-а шуыса, собере уксё келяськомы. Но пособие 30 нуналлэсь кема ӝеганы нокызьы но уг быгаты. Сыӵе дыръя вазиськоно Прокуратурае.  Малы бен кварталлы огпол гинэ Соцстрахе дырто ӧркагуртъёс? Вазиськимы «Оркино» СПК-ен кивалтӥсьлы Марина Захаровалы. Тани мар вераз со:- Кузь отпускын котькуд пукись мурт сьӧры бызьылыны, соос сярысь соцстрахе отчёт келяны бухгалтермы уг ваньмы. Документъёсын вырон - капчи уж ӧвӧл. Олокӧня нунал кошке ваньзэ рос-прос радъяны. Нош хозяйствоын мукет сюлмаськонъёс но лачак.Огзэ верало: гуртоосмы пособие басьтытэк уг пуко. Соцстрахысь уксё вуэ ке, сое соку ик люкылӥськомы. Кылсярысь, Яковлева эшлы нылпиен пукемез понна лыктӥсь пособизэ мартэ сётӥмы. Соку ми хозяйствоын ужасьёслы уждун люкылӥмы. Зэм, нылпи ваемез понна огпол сётӥськись пособиез кемалы ӝегаз. Но татын со ачиз янгыш. Бухгалтермы верамъя, Яковлева кема вайытэк возиз кулэ документъёс. Картэз фермер дорын ужа бере, со шуак ӧз сёты справка, воргорон нылпиез вордӥськем понна нокыӵе пособие нокытын ӧз басьты шуыса. Ялан кыскамы сое: справкадэ вай ни.Декретнойзэ тани, зэмен ик, люконо луимы. Но гожтэтаз со алдаське, ньыльлы юдӥмы шуыса. Бухгалтер верамъя, кык толэзьлы гинэ кыскимы уксёзэ. Сое со басьтӥз августэ но сентябре.Тодӥсько: законэз тӥямы, декретнойзэ люкыса. «Оркино» СПК понна август-сентябрь толэзьёс туж секытэсь вал. 2010-тӥ кӧс арлэн бервылъёсыз зол шуккизы на. Туннэ ке но кредитъёсмес пытсаны ум быгатӥське. Али ми 2 миллион манет пунэмын. Со сяна, 700 сюрс манет берыктыны кулэ «Ижмолоко» заводлы. Йӧл вузан-келян сяна, мукет уксё поттон амалмы ӧвӧл. Ошъёсты вуза вал - 40 йыр асьмелы уг тырмы ай. Кӧс арен сэрен сюроосты быдтоно луимы уго. Силос но, турын но ӧй вал ни соосты сюдыны. Пыдъёссы тросэзлэн быризы - вандоно кариськимы.Малпай вал: Яковлева секыт югдурмес валалоз но сокем ик уз йыркуръяськы, декретнойзэ люкимы ке, киямы кќня ке бергатћмы ке. Ми но солы юрттӥськомы ук. Картэз рос-прос нокытын уг ужа бере, трактор но сётӥськомы, кулэ дыръяз машина но висъяськомы. Но Яковлевалэн мыным вожез потэ на, вылды, огпол куаретэме понна. Со учётчицаын ужа вал. Огвакытэ ужамтэ нуналъёссэ аслыз ужам чот карыса пуктылэм. Кинлы осконо таӵе югдурын? Яковлевалы яке Захаровалы? Созэ но, тазэ но валам потэ. Котьма ке но нылпи будэтӥсь анай понна сюлэм висе ик. Захарова ачиз шуэ ук: март толэзе уждунэн ӵош пособизэ тырим. Туннэ июнь ни! Нош бухгалтерзы толэзьлы быдэ Соцстрахе йыгаськысалыз ке, кварталлэсь быремзэ возьмаса ӧй пукысалыз ке, Яковлева толэзьлы быдэ пособие басьтысалыз ук. Озьыен, нылпизэ толэзьлы быдэ шумпоттыны быгатысалыз. Сютэм пукыку, куддыр, оло, шаплыгес но кариськоно. Оло, Прокуратурае но вазиськыны кышкано ӧвӧл.Елена Сараматова. Теги: Алнаш  